## FGV obri el termini per a participar en el procés selectiu per a cobrir 70 places de manteniment de les ofertes d’ocupació pública de 2021, 2022 i 2023

*** Els interessats es poden inscriure a través de la [pàgina web d’FGV](https://www.fgv.es/?lang=ca) fins a les 14:59 hores del pròxim dimecres 31 de juliol
* Les persones que superen el procés selectiu i no obtinguen plaça fixa quedaran integrades en les borses d’ocupació temporal**

Ferrocarrils de la Generalitat Valenciana (FGV) ha obert el termini per a participar en el procés selectiu per a cobrir 70 places de manteniment de les ofertes d’ocupació pública de l’empresa corresponents als anys 2021, 2022 i 2023.

El termini d’inscripció finalitza dimecres que ve 31 de juliol, a les 14.59 hores. Totes les persones interessades poden accedir des de la [pàgina web d’FGV](https://www.fgv.es/?lang=ca) a les bases, informació i formulari d’inscripció.

La selecció de personal fix, pel sistema de concurs oposició, per a la cobertura de 70 llocs de treball inclou 56 places d’oficial/a d’ofici de taller a València; 6 d’oficial/a d’ofici de taller a Alacant; 3 d’encarregat/ada de subestacions i telecomandaments a València; 1 de cap d’equip de línia electrificada a València; 1 d’oficial/a zelador/a de línia electrificada a València; i 3 de muntador/a d’instal·lacions elèctriques i automatismes a València.

Les persones que superen el procés selectiu i no obtinguen plaça fixa quedaran integrades en les borses d’ocupació temporal.

Les bases esmentades han sigut negociades amb la representació legal dels treballadors i les treballadores d’FGV, s’ajusten a les previsions legals i normatives que els són aplicables i estan compromeses amb la igualtat de tracte i d’oportunitat entre dones i hòmens seguint amb el que es disposa en el Pla d’Igualtat d’FGV.

La convocatòria oferix un torn lliure general i un torn lliure restringit per a persones amb diversitat funcional.

**Requisits**

Els requisits que s’han de complir per a poder treballar en FGV són tindre nacionalitat espanyola o alguna altra que permeta l’accés a l’ocupació pública conforme a la normativa vigent, que s’acredite amb DNI, passaport o NIE; tindre 18 anys d’edat mínima; i tindre les capacitats i aptituds físiques i psíquiques que siguen necessàries per a l’acompliment de les funcions o tasques.

A més, cal tindre la titulació acadèmica de cicle formatiu de Grau Superior necessari per a cada plaça oferida i el permís de conduir tipus B vàlid i en vigor per a Espanya.

Finalment, les persones aspirants de nacionalitat diferent de l’espanyola que no tinguen com a idioma natiu l’espanyol, hauran d’acreditar documentalment el seu coneixement amb algun certificat, com el diploma d’espanyol com a llengua estrangera DELE, certificat del Servici Internacional d’Avaluació de la Llengua Espanyola SIELE o títol d’espanyol d’Escola Oficial d’Idiomes. Qualsevol dels certificats indicats haurà de ser, almenys, de nivell B1.

Fecha: 26/07/2024